РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/34-16

5. фебруар 2016. године

Б е о г р а д

**З А П И С Н И К**

**58. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 3. ФЕБРУАРА 2016. ГОДИНЕ**

Седница је почела у 12,00 часова.

 Седници је председаваo Петар Петровић, председник Одбора.

 Седници су присуствовали чланови Одбора: Биљана Савовић, Мирјана Андрић, Велинкa Тошић, Милетић Михајловић, Драган Пауновић, Јован Марковић, Неђо Јовановић, Живан Ђуришић, као и: Вучета Тошковић (заменик Владимира Ђукановића), Золтан Пек (заменик Балинта Пастора) и Бранка Јанковић (заменик Тање Томашевић Дамњановић).

 Седници нису присуствовали: Биљана Илић Стошић, Александар Мартиновић, Олгица Батић, Мехо Омеровић и Балша Божовић, чланови Одбора, нити њихови заменици.

 Седници је присуствовао народни посланик Зоран Живковић.

 Седници је присуствовала Зорица Стојшић представник Државног већа тужилаштва.

 Председник Одбора је констатовао да су испуњени услови за рад и одлучивање, након чега је предложио, а чланови Одбора **једногласно**  утврдили следећи

Д н е в н и р е д :

1. Утврђивање Предлога одлуке о престанку функције јавног тужиоца на предлог Државног већа тужилаца (118-114/16 од 21. јануара 2016. године);
2. Утврђивање Предлога одлуке о престанку функције јавног тужиоца на предлог Државног већа тужилаца (118-117/16 од 22. јануара 2016. године);
3. Разматрање Предлога одлуке о избору судија који се први пут бирају на судијску функцију, који је поднео Високи савет судства (119-153/16 од 26. јануара 2016. године);
4. Разматрање Предлога одлуке о избору судија који се први пут бирају на судијску функцију, који је поднео Високи савет судства (119-199/16 од 1. фебруара 2016. године);
5. Разно.

Пре преласка на рад по тачкама утврђеног Дневног реда чланови Одбора за правосуђе, државну управу и локалну самоуправу су **једногласно** усвојили: Записник са 57. седнице, одржане 21. јануара 2016. године.

**Петар Петровић** је предложио да се чланови Одбора изјасне да ли су сагласни да се о првој и другој тачки утврђеног Дневног реда води обједињена расправа, с обзиром да су обе тачке у вези са предлозима одлука које Одбор треба да утврди на основу одлука које је донело Државно веће тужилаца, о утврђеним разлозима за престанак функције тужиоцу за ратне злочине и јавним тужиоцима у осноовним и вишим тужилаштвима у Републици Србији, који нису поново изабрани на ову функцију. Напоменуо је да је двадесет двоје јавних тужилаца, одлуком Државног већа тужилаца распоређено на место заменика јавног тужиоца у јавним тужилаштвима у којима су до тада обављали функцију јавног тужиоца, што је у складу са Законом о јавном тужолаштву.

Чланови Одбора су **једногласно** прихватили овај предлог.

У расправи која је отворена у вези са овом тачком Дневног реда учествовали су: Зоран Живковић, Неђо Јовановић, Петар Петровић и Зорица Стојшић.

 **Зоран Живковић** је изразио став да утврђивање предлога одлука од стране Одбора за правосуђе, државну управу и локалну самоуправу, почетком фебруара 2016. године, на основу одлука Државног већа тужилаца, у којима су утврђени разлози за престанак функције Владимиру Вукчевићу, тужиоцу за ратне злочине и јавним тужиоцима који нису поново изабрани на ту функцију, закључно са 31. децембром 2015. године, те чињеница да ће Народна скупштина одлуку донети још касније у фебруару, што ће значити да ће оне имати ретроактивно дејство, представља кршење одредаба Устава Републике Србије.

 Нагласио је да не постоје оправдани разлози за неблаговремено доношење ових одлука, као и да је тиме проузрокована још тежа последица која се огледа у постављењу вршилаца дужности јавних тужилаца, те да сада ту функцију врше лица која нису јавни тужиоци, а њих је 22-је широм Србије.

 Истакао је да постављење вршилаца дужности јавних тужилаца од стране Републичког јавног тужиоца, такође представља озбиљно кршење Устава и Закона.

 Рекао је да ће се, уколико наведене одлуке буду донете, затражити оцена њихове уставности, те је указао на низ штетних последица које ће наступити уколико Уставни суд ове одлуке оцени неуставним, с обзиром да се у међувремену може покренути низ поступака од стране лица која нису за то овлашћена у складу са Законом.

 **Зорица Стојшић** је истакла да Државно веће тужилаца својим одлукама није утврђивало посњтојање разлога за разрешење јавних тужилаца, већ разлоге за престанак њихове функције у складу са Законом о јавном тужилаштву, што спада у надлежност Државног већа тужилаца.

 Објаснила је појединачне чланове наведеног закона, као и одредбе Устава, којима је прописана обавеза Државног већа тужилаца да утврди разлоге за престанак функције јавном тужиоцу, које својом одлуком доставља Народној скупштини, која затим доноси одлуку о престанку функције јавног тужиоца, с обзиром да Народна скупштина, својом одлуком, и бира јавне тужиоце.

 Такође, указала је на законске одредбе којима је прописано да јавне тужиоце који нису поново изабрани, Државно веће тужилаца, својом одлуком, бира на функцију заменика јавног тужиоца у оном јавном тужилаштву у коме су вршили функцију јавног тужиоцу, као и да Републички јавни тужилац поставља вршиоца функције јавног тужиоца док нови јавни тужилац не ступи на дужност (док не буде изабран од стране Народне скупштине на предлог Владе), а највише на годину дана.

 **Петар Петровић** је истакао да сваки грађанин Републике Србије има право да пред Уставним судом покрене поступак за оцену уставности неког акта. С тим у вези цитирао је члан 161. Устава Републике Србије којим су прописани случајеви у којима јавном тужиоцу престаје функција, као и да Народна скупштина доноси одлуку о престанку функције јавног тужиоца.

 Нагласио је да у случајевима који су Законом прописани као разлози за престанак функције јавног тужиоца, као што је навршење радног века, одлука Народне скупштине има само декларативни карактер, на основу чега проистиче да није од правног значаја што ће та одлука бити донета након што су се стекли услови да неком јавном тужиоцу престане функција, као и да су се такви случајеви дешавали и раније.

 Рекао је да уставна и законска одредба по којој је потребно да Народна скупштина својом одлуком потврди постојање разлога за престанак функције јавног тужиоца који су већ прописани Законом о јавном тужилаштву, могу да буду предмет критике, као и да ће ове одредбе највероватније морати да буду измењене у наредном периоду.

 **Неђо Јовановић** је још једном појаснијо разлике између декларативних и конститутивних одредаба и нагласио да Државно веће тужилаца утврђује разлоге за престанак функције јавном тужиоцу, чијим наступањем наступа и правна последица, а то је престанак функције јавног тужиоца, те да је потребно да Народна скупштина својом декларативном одлуком и формално потврди наступање утврђене последице.

 Рекао је да је могуће да се наведене уставне и законске норме могу и другачије тумачити.

**ПРВА ТАЧКА -** Утврђивање Предлога одлуке о престанку функције јавног тужиоца на предлог Државног већа тужилаца (118-114/16 од 21. јануара 2016. године).

 Председавајући је накн закључене обједињене расправе, ставио на гласање Предлога одлуке о престанку функције јавног тужиоца на предлог Државног већа тужилаца (118-114/16 од 21. јануара 2016. године).

 Чланови Одобра су **већином гласова** утврдили Предлог одлуке о престанку функције тужиоца у тужилаштву посебне надлежности.

 Одбор је закључио да Предлог ове одлуке упути Народној скупштини, са предлогом да се разматра по хитном поступку, у складу са чланом 167. Пословника Народне скупштине.

 За представника предлагача одређен је Петар Петровић, председник Одбора.

**ДРУГА ТАЧКА -** Утврђивање Предлога одлуке о престанку функције јавног тужиоца на предлог Државног већа тужилаца (118-117/16 од 22. јануара 2016. године).

 Председавајући је накн закључене обједињене расправе, ставио на гласање Предлога одлуке о престанку функције јавног тужиоца на предлог Државног већа тужилаца (118-117/16 од 22. јануара 2016. године).

 Чланови Одобра су **већином гласова** утврдили Предлога одлуке о престанку функције јавним тужиоцима.

 Одбор је закључио да Предлог ове одлуке упути Народној скупштини са предлогом да се разматра по хитном поступку, у складу са чланом 167. Пословника Народне скупштине.

 За представника предлагача одређен је Петар Петровић, председник Одбора.

**ТРЕЋА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (119-153/16 од 26. јануара 2016. године).

 **Петар Петровић** је истакао да је Високи савет судства доставио Народној скупштини Предлога одлуке о избору судија који се први пут бирају на судијску функцију за основне судове у Краљеву, Чачку и Прибоју.

 Рекао је да је избор предложених кандидата извршен након спроведеног поступка по конкурсима који су расписани у периоду од априла до августа 2015. године.

 Нагласио је да је Комисија Високог савета судства обавила разговор са свим пријављеним кандидатима, те да предложени кандидати представљају набољи избор до кога се дошло и на основу оцене њихових резултата рада, квалификација подобности и друго.

 Како се нико од чланова Одбора није јавио за реч, ставио је на гласање Предлога одлуке о избору судија који се први пут бирају на судијску функцију за основне судове у Краљеву, Чачку и Прибоју, који је поднео Високи савет судства по хитном поступку.

 Чланови Одбора су **већином гласова** одлучили да предложe Народној скупштини да прихвати Предлог одлуке о избору судија који се први пут бирају на судијску функцију.

 За известиоца Одбора на седници Народне скупштине одређен је Петар Петровић, председник Одбора.

**ЧЕТВРТА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (119-199/16 од 1. фебруара 2016. године).

 **Петар Петровић** је истакао да је Високи савет судства доставио Народној скупштини Предлога одлуке о избору судија који се први пут бирају на судијску функцију за основне судове у Крушевцу, Пријепољу, Крагујевцу и Ивањици и прекршајне судове у Крагујевцу и Горњем Милановцу, као и да је предлагање кандидата обављено на исти начин који је описао за претходну тачку Дневног реда.

 Како се нико од чланова Одбора није јавио за реч, ставио је на гласање Предлога одлуке о избору судија који се први пут бирају на судијску функцију за основне судове у Крушевцу, Пријепољу, Крагујевцу и Ивањици и прекршајне судове у Крагујевцу и Горњем Милановцу који је поднео Високи савет судства по хитном поступку.

 Чланови Одбора су **већином гласова** одлучили да предложe Народној скупштини да прихвати Предлог одлуке о избору судија који се први пут бирају на судијску функцију.

 За известиоца Одбора на седници Народне скупштине одређен је Петар Петровић, председник Одбора.

**ПЕТА ТАЧКА –** Разно.

 Расправа у вези са овом тачком није отварана.

 Седница је завршена у 12,40 часова.

СЕКРЕТАР ОДБОРА ПРЕДСЕДНИК ОДБОРА

 Сања Пецељ Петар Петровић